               COMISIA EUROPEANĂ
            Bruxelles, 15.10.2018
            COM(2018) 688 final
            2018/0361(NLE)
            Propunere de
            DECIZIE A CONSILIULUI
            privind contribuțiile financiare care trebuie plătite de statele membre pentru finanțarea Fondului european de dezvoltare, inclusiv plafonul pentru exercițiul 2020, suma anuală pentru exercițiul 2019, prima tranșă pentru exercițiul 2019 și previziunile cu caracter indicativ și neobligatoriu privind sumele anuale preconizate aferente contribuțiilor pentru exercițiile 2021 și 2022

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Propunea vizează:

                  —
                        plafonul sumei anuale aferente contribuțiilor pentru exercițiul 2020;

                  —
                        suma anuală aferentă contribuțiilor pentru exercițiul 2019;

                  —
                        suma aferentă primei tranșe a contribuției pentru exercițiul 2019;

                  —
                        previziuni cu caracter neobligatoriu privind sumele anuale preconizate pentru exercițiile 2021 și 2022.

                  Cel de al 11-lea Fond european de dezvoltare (FED) și alte fonduri FED care sunt încă deschise (și anume, cel de al 8-lea, al 9-lea și al 10-lea FED) sunt gestionate în conformitate cu următorul set de norme:

                  — Actualul Acord de parteneriat dintre membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte („Acordul de parteneriat ACP-UE”), astfel cum a fost modificat ultima dată
                     1
                  ;

                  — Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene
                     2
                   („Acordul intern privind cel de al 11-lea FED”);

                  — Regulamentul (UE) 2015/323 al Consiliului privind regulamentul financiar aplicabil celui de al 11-lea Fond european de dezvoltare
                     3
                   („Regulamentul financiar aplicabil celui de al 11lea FED”).

                  Documentele menționate mai sus conțin angajamentele multianuale asumate de statele membre pentru a sprijini financiar trezoreria FED. Regulamentul financiar aplicabil celui de al 11-lea FED prevede că statele membre furnizează cu regularitate contribuții la trezoreria FED, conform unor angajamente financiare prestabilite. Contribuțiile efectuate cu regularitate sunt solicitate prin decizii tehnice ale Consiliului, care reflectă execuția angajamentelor financiare decise anterior.

                  Prin urmare, unele rubrici din expunerea de motive nu sunt aplicabile cererilor de contribuții regulate, precum prezenta cerere.

               •Coerența cu dispozițiile existente în domeniul de politică vizat

                  A se vedea punctul 1. Temeiurile și obiectivele propunerii

               •Coerența cu alte politici ale Uniunii

                  A se vedea punctul 1. Temeiurile și obiectivele propunerii

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Articolul 7 din Acordul intern
                     4
                  , conform căruia contribuțiile statelor membre la cel de al 11lea FED trebuie aprobate printr-o decizie a Consiliului adoptată prin majoritate calificată.

                  În conformitate cu articolul 21 alineatul (7) din Regulamentul financiar aplicabil celui de al 11-lea FED, se precizează separat suma gestionată de Comisie și suma gestionată de Banca Europeană de Investiții (BEI).

                  În conformitate cu articolul 52 din Regulamentul financiar aplicabil celui de al 11-lea FED, BEI a transmis Comisiei previziunile sale actualizate cu privire la angajamentele și plățile aferente instrumentelor a căror gestiune este asigurată de aceasta.

                  În conformitate cu articolul 22 alineatul (1) din Regulamentul financiar aplicabil celui de al 11-lea FED, solicitările de contribuții utilizează mai întâi, succesiv, sumele disponibile din FED-urile anterioare. Prin urmare, solicitările de contribuții din prezenta propunere vizează sumele aferente celui de al 10-lea FED în cazul BEI și sumele aferente celui de al 11-lea FED în cazul Comisiei Europene.

                  În conformitate cu articolul 21 alineatul (2) din Regulamentul financiar aplicabil celui de al 11-lea FED, Consiliul hotărăște cu privire la această propunere până la 15 noiembrie.

                  La articolul 23 alineatul (1) din Regulamentul financiar aplicabil celui de al 11-lea FED se prevede că statul membru care nu plătește tranșa din contribuție până la termenul stabilit va fi obligat să plătească o dobândă pentru suma neplătită; procedurile privind plata dobânzii sunt stabilite la același articol.

               •Subsidiaritatea (în cazul competențelor neexclusive)

                  A se vedea punctul 1. Motivele și obiectivele propunerii.

               •Proporționalitatea

                  A se vedea punctul 1. Motivele și obiectivele propunerii.

               •Alegerea instrumentului

                  A se vedea punctul 1. Motivele și obiectivele propunerii.

               2018/0361 (NLE)

               Propunere de

               DECIZIE A CONSILIULUI

               privind contribuțiile financiare care trebuie plătite de statele membre pentru finanțarea Fondului european de dezvoltare, inclusiv plafonul pentru exercițiul 2020, suma anuală pentru exercițiul 2019, prima tranșă pentru exercițiul 2019 și previziunile cu caracter indicativ și neobligatoriu privind sumele anuale preconizate aferente contribuțiilor pentru exercițiile 2021 și 2022

               CONSILIUL UNIUNII EUROPENE,

               având în vedere Tratatul privind Uniunea Europeană și Tratatul privind funcționarea Uniunii Europene,

               având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene
                  5
                („acordul intern”), în special articolul 7 alineatul (2),

               având în vedere Regulamentul (UE) 2015/323 al Consiliului din 2 martie 2015 privind regulamentul financiar aplicabil celui de al 11-lea Fond european de dezvoltare
                  6
               , în special articolul 21 alineatul (2),

               având în vedere propunerea Comisiei Europene,

               întrucât:

               (1)În conformitate cu procedura stabilită la articolul 21 alineatul (2) din Regulamentul (UE) 2015/323 al Consiliului, Comisia prezintă, până la 15 octombrie 2018, o propunere care precizează (a) plafonul sumei anuale aferente contribuțiilor pentru exercițiul 2020; (b) suma anuală aferentă contribuțiilor pentru exercițiul 2019; (c) suma aferentă primei tranșe a contribuțiilor pentru exercițiul 2019 și (d) previziuni cu caracter indicativ și neobligatoriu privind sumele anuale preconizate aferente contribuțiilor pentru exercițiile 2021 și 2022.

               (2)În conformitate cu articolul 52 din Regulamentul (UE) 2015/323 al Consiliului, Banca Europeană de Investiții a transmis Comisiei previziunile sale actualizate cu privire la angajamentele și la plățile pentru instrumentele pe care le gestionează.

               (3)Articolul 22 alineatul (1) din Regulamentul (UE) 2015/323 al Consiliului prevede că solicitările de contribuții utilizează mai întâi sumele stabilite pentru FED-urile anterioare. Prin urmare, ar trebui să se lanseze o solicitare de fonduri în cadrul celui de al 10-lea FED pentru BEI și al celui de al 11-lea FED pentru Comisie.

               (4)Decizia (UE) 2017/2171 a Consiliului
                  7
                a stabilit plafonul sumei anuale aferente contribuțiilor la FED ale statelor membre pentru exercițiul 2019 la 4 600 000 000 EUR în cazul Comisiei și la 300 000 000 EUR în cazul BEI.

               ADOPTĂ PREZENTA DECIZIE:

               Articolul 1

               Plafonul sumei anuale aferente contribuțiilor la FED ale statelor membre pentru exercițiul 2020 este stabilit la 4 900 000 000 EUR. Această sumă se împarte astfel: 4 600 000 000 EUR pentru Comisie și 300 000 000 EUR pentru BEI.

               Articolul 2

               Suma anuală corespunzătoare contribuțiilor statelor membre la FED pentru exercițiul 2019 este stabilită la 4 700 000 000 EUR. Această sumă se împarte astfel: 4 400 000 000 EUR pentru Comisie și 300 000 000 EUR pentru BEI.

               Articolul 3

               Contribuțiile individuale la Fondul european de dezvoltare pe care trebuie să le plătească statele membre Comisiei Europene și Băncii Europene de Investiții ca primă tranșă pentru exercițiul 2019 sunt indicate în tabelul din anexa la prezenta decizie.

               Articolul 4

               Previziunile indicative cu caracter neobligatoriu privind suma anuală preconizată aferentă contribuțiilor pentru exercițiul 2021 se stabilește la 4 000 000 000 EUR pentru Comisie și la 300 000 000 EUR pentru BEI, iar pentru exercițiul 2022 la 3 500 000 000 EUR pentru Comisie și la 400 000 000 EUR pentru BEI.

               Articolul 5

               Prezenta decizie intră în vigoare la data adoptării.

               Prezenta decizie se adresează statelor membre.

               Adoptată la Bruxelles,

                     Pentru Consiliu,

                     Președintele

                     (1)

                        JO L 317, 15.12.2000, p. 3.

                     (2)

                        JO L 210, 6.8.2013, p. 1.

                     (3)

                        JO L 58, 3.3.2015, p. 17-38.

                     (4)

                        Se aplică Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene.

                     (5)

                        JO L 210, 6.8.2013, p. 1.

                     (6)

                        JO L 58, 3.3.2015, p. 17.

                     (7)

                        Decizia (UE) 2017/2171 a Consiliului din 20 noiembrie 2017 privind contribuțiile financiare care trebuie plătite de statele membre pentru finanțarea Fondului european de dezvoltare, inclusiv plafonul pentru exercițiul 2019, cuantumul anual pentru exercițiul 2018, prima tranșă pentru exercițiul 2018 și previziunile cu caracter indicativ și neobligatoriu privind valorile anuale preconizate ale contribuțiilor pentru exercițiile 2020 și 2021 (JO L 306, 22.11.2017, p. 21).

    ---documentbreak---

               COMISIA EUROPEANĂ
            Bruxelles, 15.10.2018
            COM(2018) 688 final
            ANEXĂ
            Propunere de
            DECIZIE A CONSILIULUI
            privind contribuțiile financiare care trebuie plătite de statele membre pentru finanțarea Fondului european de dezvoltare, inclusiv plafonul pentru exercițiul 2020, suma anuală pentru exercițiul 2019, prima tranșă pentru exercițiul 2019 și previziunile cu caracter indicativ și neobligatoriu privind sumele anuale preconizate aferente contribuțiilor pentru exercițiile 2021 și 2022

               ANEXĂ

                        STATE MEMBRE

                        Cheie Al 10-lea FED (%)

                        Cheie Al 11-lea FED (%)

                        Prima tranșă 2019 (EUR)

                        Total

                        Comisia

                        BEI

                        Al 11-lea FED

                        Al 10-lea FED

                        BELGIA

                        3,53

                        3,24927

                        64 985 400,00

                        3 530 000,00

                        68 515 400,00

                        BULGARIA

                        0,14

                        0,21853

                        4 370 600,00

                        140 000,00

                        4 510 600,00

                        REPUBLICA CEHĂ

                        0,51

                        0,79745

                        15 949 000,00

                        510 000,00

                        16 459 000,00

                        DANEMARCA

                        2,00

                        1,98045

                        39 609 000,00

                        2 000 000,00

                        41 609 000,00

                        GERMANIA

                        20,50

                        20,57980

                        411 596 000,00

                        20 500 000,00

                        432 096 000,00

                        ESTONIA

                        0,05

                        0,08635

                        1 727 000,00

                        50 000,00

                        1 777 000,00

                        IRLANDA

                        0,91

                        0,94006

                        18 801 200,00

                        910 000,00

                        19 711 200,00

                        GRECIA

                        1,47

                        1,50735

                        30 147 000,00

                        1 470 000,00

                        31 617 000,00

                        SPANIA

                        7,85

                        7,93248

                        158 649 600,00

                        7 850 000,00

                        166 499 600,00

                        FRANȚA

                        19,55

                        17,81269

                        356 253 800,00

                        19 550 000,00

                        375 803 800,00

                        CROAȚIA

                        0,00

                        0,22518

                        4 503 600,00

                        0,00

                        4 503 600,00

                        ITALIA

                        12,86

                        12,53009

                        250 601 800,00

                        12 860 000,00

                        263 461 800,00

                        CIPRU

                        0,09

                        0,11162

                        2 232 400,00

                        90 000,00

                        2 322 400,00

                        LETONIA

                        0,07

                        0,11612

                        2 322 400,00

                        70 000,00

                        2 392 400,00

                        LITUANIA

                        0,12

                        0,18077

                        3 615 400,00

                        120 000,00

                        3 735 400,00

                        LUXEMBURG

                        0,27

                        0,25509

                        5 101 800,00

                        270 000,00

                        5 371 800,00

                        UNGARIA

                        0,55

                        0,61456

                        12 291 200,00

                        550 000,00

                        12 841 200,00

                        MALTA

                        0,03

                        0,03801

                        760 200,00

                        30 000,00

                        790 200,00

                        ȚĂRILE DE JOS

                        4,85

                        4,77678

                        95 535 600,00

                        4 850 000,00

                        100 385 600,00

                        AUSTRIA

                        2,41

                        2,39757

                        47 951 400,00

                        2 410 000,00

                        50 361 400,00

                        POLONIA

                        1,30

                        2,00734

                        40 146 800,00

                        1 300 000,00

                        41 446 800,00

                        PORTUGALIA

                        1,15

                        1,19679

                        23 935 800,00

                        1 150 000,00

                        25 085 800,00

                        ROMÂNIA

                        0,37

                        0,71815

                        14 363 000,00

                        370 000,00

                        14 733 000,00

                        SLOVENIA

                        0,18

                        0,22452

                        4 490 400,00

                        180 000,00

                        4 670 400,00

                        SLOVACIA

                        0,21

                        0,37616

                        7 523 200,00

                        210 000,00

                        7 733 200,00

                        FINLANDA

                        1,47

                        1,50909

                        30 181 800,00

                        1 470 000,00

                        31 651 800,00

                        SUEDIA

                        2,74

                        2,93911

                        58 782 200,00

                        2 740 000,00

                        61 522 200,00

                        REGATUL UNIT

                        14,82

                        14,67862

                        293 572 400,00

                        14 820 000,00

                        308 392 400,00

                        TOTAL UE-28

                        100,00

                        100,00

                        2 000 000 000,00

                        100 000 000,00

                        2 100 000 000,00


               COMISIA EUROPEANĂ
            Bruxelles, 30.10.2018
            COM(2018) 717 final
            2018/0369(NLE)
            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul celei de-a șaptea reuniuni a părților la Acordul privind conservarea păsărilor de apă migratoare african-eurasiatice în ceea ce privește anumite modificări ale anexei 3 la acord

               EXPUNERE DE MOTIVE

               1.Obiectul propunerii

               Această propunere se referă la decizia de stabilire a poziției care urmează să fie luată în numele Uniunii în cadrul celei de-a șaptea reuniuni a părților la Acordul privind conservarea păsărilor de apă migratoare african-eurasiatice (AEWA), în legătură cu adoptarea preconizată a anumitor modificări la anexa 3.

               2.Contextul propunerii

               2.1.Acordul privind conservarea păsărilor de apă migratoare african-eurasiatice

               Acordul privind conservarea păsărilor de apă migratoare african-eurasiatice (denumit în continuare „acordul”) urmărește conservarea păsărilor de apă migratoare și a habitatelor acestora din Africa, Europa, Orientul Mijlociu, Asia Centrală, Groenlanda și Arhipelagul Canadian. Acordul a intrat în vigoare la 1 noiembrie 1999.

               Elaborat în cadrul Convenției privind speciile migratoare (CMS) și administrat prin Programul Organizației Națiunilor Unite pentru Mediu (UNEP), AEWA reunește țări și comunitatea internațională mai extinsă preocupată de conservare în vederea instituirii unor măsuri de conservare și gestionare coordonate pentru păsările de apă migratoare, în întreaga lor arie de migrație.

               Uniunea Europeană este parte contractantă la acest acord începând de la 1 octombrie 2005
                  1
               . În prezent, există șaptezeci și șapte de părți contractante, patruzeci și una din Eurasia (inclusiv UE) și treizeci și șase din Africa.

               Un număr de 25 de state membre sunt părți la acord
                  2
               .

               Directiva 2009/147/CE privind conservarea păsărilor sălbatice (Directiva privind păsările)
                  3
                pune în aplicare în dreptul Uniunii angajamentele prevăzute în acord. Directiva privind păsările se referă la conservarea tuturor speciilor de păsări care se găsesc în stare sălbatică pe teritoriul european al statelor membre în care este aplicabil tratatul. Directiva reglementează protejarea, gestionarea și controlul asupra acestor specii și stabilește normele pentru exploatarea acestora.

               2.2.Reuniunea părților

               Reuniunea părților (MOP) este principalul organism decizional pentru acord. Aceasta are competența de a revizui anexele la acord și se reunește o dată la trei ani. Fiecare parte dispune de un vot, dar organizațiile de integrare economică regională, precum Uniunea Europeană, își exercită dreptul de vot cu un număr de voturi egal cu numărul statelor lor membre care sunt părți la acord. Orice modificare adusă unei anexe se adoptă cu o majoritate de două treimi din numărul părților prezente la reuniune.

               Cea de-a șaptea reuniune a părților la acord va avea loc în perioada 4-8 decembrie 2018, în Africa de Sud.

               2.3.Actul avut în vedere de către reuniunea părților

               În perioada 4-8 decembrie 2018, în cadrul celei de-a șaptea întruniri, reuniunea părților urmează să adopte Rezoluția 7.3
                  4
                cu privire la modificările anexelor la acord în conformitate cu articolul X alineatul (5) din acord („actul avut în vedere”).

               Scopul actului avut în vedere este modificarea anexei 2 și a anexei 3 (Plan de acțiune) la acord. Anexa 2 cuprinde lista păsărilor de apă migratoare cărora li se aplică acordul. Anexa 3 specifică acțiunile pe care părțile se angajează să le întreprindă în ceea ce privește speciile prioritare. Speciile prioritare sunt enumerate în tabelul 1 din anexa 3 în funcție de anumite criterii prevăzute în tabelul 1.

               Articolul II din acord prevede: „Părțile iau măsuri coordonate pentru menținerea speciilor de păsări de apă migratoare într-o stare de conservare favorabilă sau pentru readucerea lor la o asemenea stare. În acest scop, părțile aplică, în limitele jurisdicției lor naționale, măsurile prevăzute la articolul III, concomitent cu acțiunile specifice stabilite în planul de acțiune prevăzut la articolul IV din prezentul acord”.

               Actul avut în vedere va intra în vigoare și va deveni obligatoriu pentru toate părțile în a nouăzecea zi de la data adoptării sale de către reuniunea părților, cu excepția părților care au exprimat o rezervă. În perioada de nouăzeci de zile, orice parte poate să exprime, printr-o notificare scrisă adresată depozitarului, o rezervă cu privire la o modificare a unei anexe.

               3.Poziția care urmează să fie luată în numele Uniunii

               Poziția propusă care urmează să fie luată în numele Uniunii Europene constă în a susține, în cadrul celei de-a șaptea reuniuni a părților, actul avut în vedere.

               Propunerile de modificare a anexei 2 au fost prezentate de către Uniunea Europeană. Propunerile de modificare a anexei 3 au fost prezentate de către Uniunea Europeană și de către Uganda.

               Propunerile de modificare a anexelor 2 și 3, formulate de către Uniunea Europeană, au fost prezentate în urma Deciziei 10326/18 a Consiliului
                  5
               .

               Propunerea de modificare a anexei 2 formulată de către Uniunea Europeană constă în adăugarea cormoranului (Phalacrocorax aristotelis) la lista speciilor de păsări de apă cărora li se aplică acordul.

               Propunerile de modificare a tabelului 1 din anexa 3 formulate de către Uniunea Europeană constau în mutarea tuturor populațiilor de fugaci roșcat (Calidris ferruginea), papagal de mare (Fratercula arctica) și alca mică (Alca torda) în coloana A a tabelului 1, categoriile 4, 1b și, respectiv, 4, precum și în includerea populației din afara Uniunii Europene (Marea Barents) de Phalacrocorax aristotelis aristotelis și a populației de pe teritoriul Uniunii Europene (regiunea estică a Mării Mediterane - Croația, Marea Adriatică) de Phalacrocorax aristotelis desmarestii în coloana A a tabelului 1 din anexa 3, în categoria 2, respectiv categoria 1 litera (c).

               Aceste propuneri de modificare vor fi aprobate în numele Uniunii Europene de către Comisie, în conformitate cu articolul 3 alineatul (1) și cu articolul 3 alineatul (3) din Decizia 2006/871/CE a Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice.

               Propunerile de modificare a tabelului 1 din anexa 3 formulate de către Uganda constau în eliminarea cuvântului „semnificativ” din criteriile de la coloana A categoria 3 litera (c) și de la coloana B categoria 2 litera (c), în crearea unui nou criteriu, respectiv în coloana A categoria 3 litera (e) și în coloana B categoria 2 litera (e) cu textul „declinului rapid pe termen scurt” și în mutarea mai multor specii dintr-o coloană sau categorie într-o altă coloană sau categorie, astfel cum se prevede în Proiectul de rezoluție 7.3.

               Aceste modificări propuse de către Uganda ar trebui să fie aprobate în numele Uniunii Europene, întrucât ele reflectă evoluția stării de conservare a populațiilor de specii de păsări în cauză și vor contribui la un nivel mai ridicat de protecție a populațiilor de specii care sunt în declin. În special,

               (a)propunerile de modificare a anexei 3 la acord prezentate de către Uganda și prevăzute în Proiectul de rezoluție 7.3 care sunt în conformitate cu legislația UE relevantă (Directiva privind păsările) vor fi aprobate în numele Uniunii Europene de către Comisie, în conformitate cu articolul 3 alineatul (1) și cu articolul 3 alineatul (3) din Decizia 2006/871/CE a Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice;

               (b)propunerile de modificare a anexei 3 la acord prezentate de Uganda și prevăzute în Proiectul de rezoluție 7.3 privind următoarele nouă specii: eiderul - Somateria mollissima, ferestrașul mic - Mergus serrator, rața cu capul brun - Aythia ferina, scoicarul - Haematopus ostralegus, nagâțul - Vanellus vanellus, sitarul de mal nordic - Limosa lapponica, sitarul de mal - Limosa limosa, fugaciul roșu - Calidris canutus și fluierarul negru - Tringa erythropus, care nu sunt în conformitate cu legislația UE relevantă (Directiva privind păsările), se aprobă, în numele Uniunii Europene, în temeiul articolului 218 alineatul (9) din TFUE.

               Cu toate acestea, în conformitate cu articolul 3 alineatul (4) din Decizia 2006/871/CE a Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice, Comisia va exprima o rezervă cu privire la modificările propuse în legătură cu cele nouă specii menționate mai sus, astfel cum a procedat și pentru modificări cu efecte similare la reuniunile anterioare ale părților, deoarece acestea ar necesita o modificare a Directivei privind păsările, care nu se poate efectua în termen de nouăzeci de zile de la data adoptării modificărilor de către reuniunea părților.

               În rezerva exprimată de către Uniunea Europeană trebuie distinse două grupuri de specii.

               În ceea ce privește populațiile a patru specii - ferestrașul mic, rața cu capul brun, sitarul de mal și fluierarul negru, care sunt propuse pentru a fi incluse în coloana A categoria 1 litera (b) (rața cu capul brun) sau în categoria 3 litera (c) (celelalte trei specii), nu ar mai fi permisă vânătoarea în temeiul acordului, deși acestea sunt specii care pot face obiectul vânătorii în temeiul Directivei privind păsările, deoarece sunt enumerate în anexa II partea B a acesteia. Prin urmare, în conformitate cu articolul 3 alineatul (4) din Decizia 2006/871/CE a Consiliului din 18 iulie 2005, Comisia va exprima o rezervă cu privire la modificările respective, deoarece Directiva privind păsările nu poate fi modificată în termen de nouăzeci de zile de la data adoptării modificărilor de către reuniunea părților.

               În ceea ce privește populațiile celorlalte cinci specii – eiderul, scoicarul, nagâțul, sitarul de mal nordic și fugaciul roșu - se propune includerea acestora în coloana A categoria 4 din anexa 3 la acord. În conformitate cu anexa 3, speciile enumerate în categoria respectivă pot face obiectul vânătorii numai în cadrul unui plan de acțiune internațional privind speciile, în temeiul căruia părțile vor depune eforturi să pună în aplicare principiile gestionării adaptive a populațiilor care pot fi vânate. Prin urmare, rezerva exprimată de către Uniunea Europeană cu privire la acestea ar putea fi retrasă odată ce s-a instituit, în cadrul unui organism internațional, un mecanism de gestionare adaptivă a populațiilor care pot fi vânate, în conformitate cu cerințele articolului 7 din Directiva privind păsările.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. El include totodată și instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de către legiuitorul Uniunii”
                  6
               .

               4.1.2.Aplicarea la cazul în discuție

               Reuniunea părților este un organism creat printr-un acord, și anume Acordul privind conservarea păsărilor de apă migratoare african-eurasiatice.

               Actul pe care reuniunea părților este invitată să îl adopte este un act cu efecte juridice. Actul avut în vedere va fi obligatoriu în temeiul dreptului internațional și are vocația de a influența în mod decisiv conținutul legislației Uniunii Europene, și anume, al Directivei privind păsările. Acest lucru se datorează faptului că unele acțiuni, în special în ceea ce privește vânătoarea, pe care părțile se angajează să le întreprindă în ceea ce privește speciile prioritare enumerate în tabelul 1 din anexa 3 la acord nu sunt întotdeauna compatibile cu ceea ce prevede Directiva privind păsările pentru aceleași specii. Și anume, dacă o specie enumerată în anexa II la Directiva privind păsările nu mai poate face obiectul vânătorii în temeiul AEWA, ar fi necesară o modificare a Directivei privind păsările.În temeiul articolului 3 din Decizia 2006/871/CE a Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice, în ceea ce privește problemele care țin de competența Comunității, Comisia este autorizată să aprobe, în numele Comunității, modificările anexelor la acord, adoptate în conformitate cu articolul X alineatul (5) din acord. Totuși, această autorizare se limitează la acele modificări care sunt în concordanță cu legislația comunitară privind conservarea păsărilor sălbatice și a habitatelor lor naturale și nu implică nici o modificare a legislației comunitare.

               Întrucât propunerile de modificare a tabelului 1 din anexa 3 la acord, formulate de Uganda cu privire la următoarele nouă specii: eiderul - Somateria mollissima, ferestrașul mic - Mergus serrator, rața cu capul brun - Aythia ferina, scoicarul - Haematopus ostralegus, nagâțul - Vanellus vanellus, sitarul de mal nordic - Limosa lapponica, sitarul de mal - Limosa limosa, fugaciul roșu - Calidris canutus și fluierarul negru - Tringa erythropus ar necesită o modificare a Directivei privind păsările, este necesară o decizie a Consiliului de stabilire a poziției care urmează să fie luată în numele Uniunii Europene în cadrul celei de-a șaptea reuniuni a părților la acord în acea privință
                  7
               .

               Actul avut în vedere nu completează și nu schimbă cadrul instituțional al acordului.

               Prin urmare, temeiul juridic procedural al deciziilor propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind cel principal, iar cel rămas are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la mediu.

               Prin urmare, temeiul juridic material al deciziei propuse este articolul 192 alineatul (1) din TFUE.

               4.3.Concluzie

               Temeiul juridic al deciziei propuse ar trebui să fie articolul 192 alineatul (1) din TFUE, coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul avut în vedere va modifica anexele 2 și 3 ale Acordului privind conservarea păsărilor de apă migratoare african-eurasiatice, este oportun ca acesta să fie publicat în Jurnalul Oficial al Uniunii Europene după adoptare.

               2018/0369 (NLE)

               Propunere de

               DECIZIE A CONSILIULUI

               privind poziția care urmează să fie luată în numele Uniunii Europene în cadrul celei de-a șaptea reuniuni a părților la Acordul privind conservarea păsărilor de apă migratoare african-eurasiatice în ceea ce privește anumite modificări ale anexei 3 la acord

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul privind conservarea păsărilor de apă migratoare african-eurasiatice (denumit în continuare „acordul”) a intrat în vigoare la 1 noiembrie 1999 și a fost aprobat în numele Comunității Europene prin Decizia 2006/871/CE a Consiliului
                  8
               .

               (2)În temeiul articolului X alineatul (5) din acord, reuniunea părților poate adopta modificări ale anexelor la acord.

               (3)La cea de-a șaptea reuniune a părților la acord, care va avea loc în perioada 48 decembrie 2018, ar trebui să se adopte o rezoluție privind adoptarea modificărilor la anexele 2 și 3 la acord.

               (4)Este oportun să se stabilească poziția care urmează să fie adoptată în numele Uniunii în cadrul reuniunii părților, întrucât rezoluția va fi obligatorie pentru Uniune și va avea vocația de a influența în mod decisiv conținutul legislației Uniunii, și anume Directiva privind păsările.

               (5)propunerile de modificare a anexei 3 la acord prezentate de Uganda și prevăzute în Proiectul de rezoluție 7.3 privind următoarele nouă specii: eiderul - Somateria mollissima, ferestrașul mic - Mergus serrator, rața cu capul brun - Aythia ferina, scoicarul - Haematopus ostralegus, nagâțul - Vanellus vanellus, sitarul de mal nordic - Limosa lapponica, sitarul de mal - Limosa limosa, fugaciul roșu - Calidris canutus și fluierarul negru - Tringa erythropus, care nu sunt în conformitate cu legislația UE relevantă (Directiva privind păsările), ar trebui aprobate, în numele Uniunii Europene, deoarece contribuie la atingerea unui nivel mai ridicat de protecție a acestor populații de specii în declin. Cu toate acestea, în conformitate cu articolul 3 alineatul (4) din Decizia 2006/871/CE a Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice, Comisia va exprima o rezervă cu privire la modificările propuse în legătură cu cele nouă specii menționate mai sus, deoarece acestea ar necesita o modificare a Directivei privind păsările, care nu se poate efectua în termen de nouăzeci de zile de la data adoptării modificărilor de către reuniunea părților,

               ADOPTĂ PREZENTA DECIZIE:

               Articolul 1

               Poziția care urmează să fie luată, în numele Uniunii, în cadrul celei de-a șaptea reuniuni a părților la acord este următoarea:

               Modificările la anexa 3 la acord prezentate de către Uganda și prevăzute în Proiectul de rezoluție 7.3 al celei de-a șaptea reuniuni a părților la acord privind următoarele nouă specii: eiderul - Somateria mollissima, ferestrașul mic - Mergus serrator, rața cu capul brun - Aythia ferina, scoicarul - Haematopus ostralegus, nagâțul - Vanellus vanellus, sitarul de mal nordic - Limosa lapponica, sitarul de mal - Limosa limosa, fugaciul roșu - Calidris canutus și fluierarul negru - Tringa erythropus vor fi aprobate, în numele Uniunii Europene, în cadrul celei de-a șaptea reuniuni a părților.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu,

                     Președintele

                     (1)

                        Decizia 2006/871/CE a Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice. JO L 345, 8.12.2006, p. 24.

                     (2)

                        Trei state membre nu sunt părți la acord: Austria, Malta și Polonia.

                     (3)

                        JO L 20, 26.1.2010. p. 7. -
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:RO:PDF
                  .

                     (4)

                  https://www.unep-aewa.org/en/document/adoption-amendments-aewa-annexes-3
                  .

                     (5)

                  http://data.consilium.europa.eu/doc/document/ST-10326-2018-INIT/ro/pdf
                  .

                     (6)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.

                     (7)

                        Comisia poate aproba în conformitate cu Decizia 2006/871/CE a Consiliului din 18 iulie 2005 modificările care nu necesită modificarea Directivei privind păsările.

                     (8)

                        JO L 345, 8.12.2006, p. 24


               COMISIA EUROPEANĂ
            Bruxelles, 5.11.2018
            COM(2018) 724 final
            2018/0374(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului mixt instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea Regulamentului de procedură al Consiliului mixt și a Regulamentului de procedură al Comitetului pentru comerț și dezvoltare

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Consiliului mixt instituit prin Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe (SADC), pe de altă parte, în legătură cu adoptarea preconizată a Regulamentului de procedură al Consiliului mixt și a Regulamentului de procedură al Comitetului pentru comerț și dezvoltare.

               2.Contextul propunerii

               2.1.Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte

               Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) vizează:

               (a)să contribuie la reducerea și eradicarea sărăciei prin instituirea unui parteneriat comercial în conformitate cu obiectivul dezvoltării durabile, cu ODM și cu Acordul de la Cotonou;

               (b)să promoveze integrarea regională, cooperarea economică și buna guvernanță, instituind și punând în aplicare un cadru regional de reglementare eficace, previzibil și transparent pentru comerțul și investițiile între părți și între statele părți la APE din SADC;

               (c)să promoveze integrarea progresivă a statelor părți la APE din SADC în economia mondială, în conformitate cu opțiunile lor politice și cu prioritățile lor de dezvoltare;

               (d)să îmbunătățească capacitatea statelor părți la APE din SADC în materie de politică comercială și de aspecte legate de comerț;

               (e)să sprijine condițiile pentru stimularea investițiilor și a inițiativelor în sectorul privat și să consolideze capacitatea de aprovizionare, competitivitatea și creșterea economică în statele părți la APE din SADC, precum și

               (f)să consolideze relațiile existente între părți, pe baza solidarității și a interesului reciproc.

               Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               2.2.Consiliul mixt

               Articolul 100 din acord instituie Consiliul mixt și prevede că acesta „monitorizează și administrează punerea în aplicare a prezentului acord”.

               Conform articolului 101 din acord, Consiliul mixt este alcătuit, pe de o parte, din membri relevanți ai Consiliului UE și din membri relevanți ai Comisiei Europene sau din reprezentanți ai acestora și, pe de altă parte, din miniștrii de resort ai statelor părți la APE din SADC sau din reprezentanți ai acestora. Funcțiile Consiliului mixt includ stabilirea propriului regulament de procedură și a regulamentului de procedură al Comitetului pentru comerț și dezvoltare.

               Articolul 102 din acord prevede adoptarea de către Consiliul mixt a unor decizii prin consens, precum și caracterul obligatoriu al acestora pentru părți.

               2.3.Actul avut în vedere spre adoptare de către Consiliul mixt

               În cursul primei sale reuniuni, Consiliul mixt urmează să adopte o decizie privind Regulamentul de procedură al Consiliului mixt și Regulamentul de procedură al Comitetului pentru comerț și dezvoltare (denumit în continuare „actul avut în vedere”).

               Scopul actului avut în vedere este de a stabili normele privind organizarea și funcționarea Consiliului mixt și a Comitetului pentru comerț și dezvoltare.

               3.Poziția care urmează să fie adoptată în numele Uniunii

               Prezenta propunere de decizie a Consiliului stabilește poziția care urmează să fie adoptată în numele Uniunii în cadrul Consiliului mixt instituit de APE UE - SADC în ceea ce privește Regulamentul de procedură al Consiliului mixt și cel al Comitetului pentru comerț și dezvoltare.

               Părțile la acord au dezbătut respectivele regulamente de procedură și au convenit că, sub rezerva procedurilor decizionale ale UE, acestea ar trebui adoptate cu ocazia primei reuniuni a Consiliului mixt, prevăzută pentru primul semestru al anului 2019.

               Substanța regulamentelor de procedură anexate este foarte similară cu cea a altor regulamente de procedură ale altor acorduri de parteneriat economic sau a altor acorduri comerciale.

               Regulamentul de procedură este esențial pentru finalizarea cadrului instituțional al acordului și, prin urmare, pentru asigurarea punerii în aplicare fără probleme a acordului.

               4.Temei juridic

               4.1.Temei juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Consiliul mixt este un organism instituit printr-un acord, și anume APE UE - SADC.

               Actul pe care Consiliul mixt este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 102 alineatul (2) din acord.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziilor propuse este articolul 218 alineatul (9) din TFUE.

               4.2.Temei juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului preconizat se referă la politica comercială comună.

               Prin urmare, temeiul juridic material al deciziilor propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 din TFUE coroborat cu articolul 218 alineatul (9) din TFUE.

               2018/0374 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Consiliului mixt instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea Regulamentului de procedură al Consiliului mixt și a Regulamentului de procedură al Comitetului pentru comerț și dezvoltare

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din Comunitatea de Dezvoltare a Africii Australe („SADC”), pe de altă parte, a fost semnat de Uniunea Europeană și statele sale membre la 10 iunie 2016
                  2
                (denumit în continuare „acordul”). Acordul se aplică cu titlu provizoriu între Uniunea Europeană și statele membre ale acesteia, pe de o parte, și Botswana, Lesotho, Namibia, Eswatini și Africa de Sud, pe de altă parte, începând cu 10 octombrie 2016, și între Uniunea Europeană și statele membre ale acesteia, pe de o parte, și Mozambic, pe de altă parte, începând cu 4 februarie 2018.

               (2)În temeiul articolului 102 alineatul (1) din acord, Consiliul mixt poate adopta decizii cu privire la toate aspectele reglementate de respectivul acord. În temeiul articolului 101 alineatul (3) literele (h) și (i) din acord, Consiliul mixt își stabilește propriul regulament de procedură și regulamentul de procedură al Comitetului pentru comerț și dezvoltare.

               (3)În cursul primei sale reuniuni, Consiliul mixt adoptă decizii cu privire la regulamentul său de procedură și la regulamentul de procedură al Comitetului pentru comerț și dezvoltare.

               (4)Este indicat să se stabilească poziția care urmează să fie adoptată, în numele Uniunii, în cadrul Consiliului mixt, întrucât decizia preconizată a Consiliului mixt va avea caracter obligatoriu pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul primei reuniuni a Consiliului mixt se bazează pe proiectul de decizie a Consiliului mixt cu privire la Regulamentul de procedură al Consiliului mixt și cel al Comitetului pentru comerț și dezvoltare, care este atașat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

                     (2)

                        Acord de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte (JO L 250, 16.9.2016, p. 3).

    ---documentbreak---

               COMISIA EUROPEANĂ
            Bruxelles, 5.11.2018
            COM(2018) 724 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Consiliului mixt instituit în temeiul Acordului de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, în ceea ce privește adoptarea Regulamentului de procedură al Consiliului mixt și a Regulamentului de procedură al Comitetului pentru comerț și dezvoltare

               ANEXĂ

               DECIZIA NR. 1 A CONSILIULUI MIXT

               din

               privind adoptarea regulamentului de procedură al Consiliului mixt și al Comitetului pentru comerț și dezvoltare

               CONSILIUL MIXT,

               având în vedere Acordul de parteneriat economic între Uniunea Europeană și statele membre ale acesteia, pe de o parte, și statele părți la APE din SADC, pe de altă parte, (denumit în continuare „acordul”), semnat la Kasane la 10 iunie 2016, în special articolele 100, 101 și 102,

               ADOPTĂ PREZENTA DECIZIE:

               1.Regulamentul de procedură al Consiliului mixt este stabilit în forma prevăzută în anexa I.

               2.Regulamentul de procedură al Comitetului pentru comerț și dezvoltare este stabilit în forma prevăzută în anexa II.

               3.Prezenta decizie intră în vigoare la data adoptării.

               Adoptată la ................data ........................

                        Pentru Consiliul mixt

                        Ministrul Comerțului din

                        Reprezentantul UE

               ANEXA I

               REGULAMENTUL DE PROCEDURĂ AL CONSILIULUI MIXT

               CAPITOLUL I

               ORGANIZARE

               Articolul 1

               Componență și președinție

               1.Consiliul mixt instituit în conformitate cu articolul 100 din Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) își exercită atribuțiile astfel cum se prevede la articolele 100 și 101 din acord.

               2.În prezentul regulament de procedură, termenul „părți” corespunde definiției de la articolul 104 din acord.

               3.În conformitate cu articolul 101 alineatul (1) din acord, Consiliul mixt este compus, pe de o parte, din membri relevanți ai Consiliului UE și din membri relevanți ai Comisiei Europene sau din reprezentanți ai acestora și, pe de altă parte, din miniștrii de resort ai statelor părți la APE din SADC sau din reprezentanți ai acestora.

               4.Consiliul mixt este prezidat, alternativ, la nivel ministerial, de un reprezentant al Consiliului Uniunii Europene și de un reprezentant al Comisiei Europene, în numele părții UE, și de un reprezentant al statelor părți la APE din SADC. Prima reuniune a Consiliului mixt este prezidată în comun de către părți.

               5.Mandatul corespunzător primei perioade a președinției începe la data primei reuniuni a Consiliului mixt și se încheie la data de 31 decembrie a aceluiași an.

               Articolul 2

               Reuniuni

               1.Astfel cum se prevede la articolul 102 alineatul (4), Consiliul mixt se reunește la intervale regulate care să nu depășească doi (2) ani și, în mod extraordinar, ori de câte ori circumstanțele o impun, cu acordul părților.

               2.Reuniunile au loc la Bruxelles sau pe teritoriul unuia dintre statele părți la APE din SADC, alternativ, cu excepția cazului în care părțile convin altfel.

               3.Cu excepția cazului în care părțile convin altfel, reuniunile Consiliului mixt sunt convocate de partea care deține președinția, după consultarea celeilalte părți.

               4.Părțile pot conveni asupra organizării reuniunilor Consiliului mixt prin mijloace electronice.

               Articolul 3

               Observatori

               Consiliul mixt poate decide să invite observatori pe o bază ad hoc și să stabilească punctele de pe ordinea de zi care vor fi deschise acestor observatori.

               Articolul 4

               Secretariat

               1.Partea care găzduiește reuniunea Consiliului mixt acționează în calitate de secretariat.

               2.Atunci când reuniunea are loc prin mijloace electronice, partea care deține președinția acționează în calitate de secretariat.

               CAPITOLUL II

               FUNCȚIONARE

               Articolul 5

               Documente

               În cazul în care deliberările Consiliului mixt se întemeiază pe documente justificative scrise, secretariatul Consiliului mixt numerotează și difuzează aceste documente ca documente ale Consiliului mixt.

               Articolul 6

               Notificarea și ordinea de zi a reuniunilor

               1.Secretariatul informează părțile cu privire la convocarea unei reuniuni și solicită propuneri în ceea ce privește punctele de pe ordinea de zi nu mai târziu de treizeci (30) de zile înainte de reuniune. În cazul unei situații urgente și/sau în cazul unor circumstanțe neprevăzute care trebuie luate în considerare, reuniunea poate fi convocată într-un termen scurt.

               2.Pentru fiecare reuniune se stabilește o ordine de zi provizorie de către secretariatul Consiliului mixt. Aceasta este transmisă de secretariat președintelui și membrilor Consiliului mixt cel târziu cu paisprezece (14) zile înainte de începerea reuniunii.

               3.Ordinea de zi provizorie cuprinde punctele cu privire la care secretariatul Consiliului mixt a primit o cerere de înscriere pe ordinea de zi din partea uneia dintre părți.

               4.Consiliul mixt adoptă ordinea de zi la începutul fiecărei reuniuni. Pe ordinea de zi se pot înscrie și alte puncte pe lângă cele care figurează pe ordinea de zi provizorie, dacă părțile convin astfel.

               5.Președintele Consiliului mixt poate invita, în cazul în care toate părțile sunt de acord, experți care să participe la reuniunile sale, pentru a prezenta informații pe teme specifice.

               Articolul 7

               Raport de reuniune

               Cu excepția cazului în care părțile convin altfel, raportul fiecărei reuniuni este întocmit de secretariatul Consiliului mixt și adoptat la sfârșitul fiecărei reuniuni.

               Articolul 8

               Decizii și recomandări

               1.Astfel cum se prevede la articolul 102 din acord, Consiliul mixt adoptă decizii sau recomandări prin consens în cazurile prevăzute în acord.

               2.În cazul în care Consiliul mixt este împuternicit în temeiul acordului să adopte decizii sau recomandări, astfel de acte poartă, în raportul de reuniune, titlul de „decizie” sau, respectiv, de „recomandare”. Secretariatul Consiliului mixt atribuie fiecărei decizii sau recomandări adoptate un număr de ordine, menționează data adoptării și oferă o descriere a obiectului lor. Fiecare decizie sau recomandare prevede data intrării sale în vigoare.

               3.În cazul în care un stat parte la APE din SADC nu este prezent, deciziile și/sau recomandările reuniunii sunt comunicate de către secretariat membrului respectiv care nu a putut participa la reuniune. Statul parte la APE din SADC furnizează un răspuns în scris în termen de zece (10) zile calendaristice de la transmiterea deciziilor și/sau a recomandărilor, indicând deciziile și/sau recomandările cu care nu este de acord, inclusiv motivele aferente. În absența unui răspuns în scris, după cum se menționează anterior, în termen de zece (10) zile calendaristice, deciziile și/sau recomandările se consideră adoptate. În cazul în care statul parte la APE din SADC care nu a participat nu este de acord cu deciziile și/sau recomandările, se aplică procedura prevăzută la alineatul (4).

               4.Între reuniuni, Consiliul mixt poate adopta decizii și recomandări prin procedură scrisă sau prin mijloace electronice, în cazul în care ambele părți convin astfel. O procedură scrisă constă dintr-un schimb de note între reprezentanții părților.

               5.Deciziile și recomandările adoptate de Consiliul mixt se autentifică printr-un exemplar original semnat de un reprezentant al Uniunii Europene și de un reprezentant al statelor părți la APE din SADC.

               Articolul 9

               Acces public

               1.Reuniunile Consiliului mixt nu sunt publice, cu excepția cazului în care se decide altfel.

               2.Părțile pot decide să publice deciziile și recomandările Consiliului mixt.

               CAPITOLUL III

               DISPOZIȚII FINALE

               Articolul 10

               Cheltuieli

               1.Fiecare parte își asumă orice cheltuieli rezultate în urma participării la reuniunile Consiliului mixt, atât în ceea ce privește cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.

               2.Cheltuielile privind organizarea reuniunilor, prestarea de servicii de interpretare și reproducerea documentelor sunt suportate de partea care găzduiește reuniunea.

               Articolul 11

               Comitetul pentru comerț și dezvoltare

               Astfel cum se prevede la articolul 103 alineatul (5) din acord, Comitetul pentru comerț și dezvoltare raportează Consiliului mixt.

               Articolul 12

               Modificarea regulamentului de procedură

               Prezentul regulament de procedură poate fi modificat în scris printr-o decizie a Consiliului mixt, în conformitate cu articolul 8.

               ANEXA II

               REGULAMENTUL DE PROCEDURĂ AL COMITETULUI PENTRU COMERȚ ȘI DEZVOLTARE

               CAPITOLUL I

               ORGANIZARE

               Articolul 1

               Componență și președinție

               1.Comitetul pentru comerț și dezvoltare instituit în conformitate cu articolul 103 din Acordul de parteneriat economic între Uniunea Europeană și statele sale membre, pe de o parte, și statele părți la APE din SADC, pe de altă parte (denumit în continuare „acordul”) își exercită atribuțiile astfel cum se prevede la articolul 103 din acord.

               2.În prezentul regulament de procedură, termenul „părți” corespunde definiției de la articolul 104 din acord.

               3.Astfel cum se prevede la articolul 103 alineatul (1) din acord, Comitetul pentru comerț și dezvoltare este compus din reprezentanții părților, de regulă, la nivel de înalți funcționari.

               4.Astfel cum se prevede la articolul 103 alineatul (2) din acord, Comitetul pentru comerț și dezvoltare este prezidat în mod alternativ de un înalt funcționar al Comisiei Europene și de un înalt funcționar din statele SADC APE. Prima reuniune a Comitetului pentru comerț și dezvoltare este co-prezidată de un înalt funcționar al Comisiei Europene și de un înalt funcționar din statele SADC APE.

               5.Mandatul corespunzător primei perioade a președinției începe la data primei reuniuni a Comitetului pentru comerț și dezvoltare și se încheie la data de 31 decembrie a aceluiași an.

               Articolul 2

               Reuniuni

               1.Comitetul pentru comerț și dezvoltare se reunește cel puțin o dată pe an sau la solicitarea uneia sau alteia dintre părți. Reuniunile au loc la Bruxelles sau pe teritoriul unuia dintre statele părți la APE din SADC, alternativ, cu excepția cazului în care părțile convin altfel.

               2.Cu excepția cazului în care părțile convin altfel, reuniunile Comitetului pentru comerț și dezvoltare sunt convocate de partea care deține președinția, după consultarea celeilalte părți.

               3.Părțile pot conveni asupra organizării reuniunilor Comitetului pentru comerț și dezvoltare prin mijloace electronice.

               Articolul 3

               Observatori

               Comitetul pentru comerț și dezvoltare poate decide să invite observatori pe o bază ad hoc și să stabilească punctele de pe ordinea de zi care vor fi deschise acestor observatori.

               Articolul 4

               Secretariat

               1.Partea care găzduiește reuniunea Comitetului pentru comerț și dezvoltare acționează în calitate de secretariat.

               2.Atunci când reuniunea are loc prin mijloace electronice, partea care deține președinția acționează în calitate de secretariat.

               CAPITOLUL II

               FUNCȚIONARE

               Articolul 5

               Documente

               În cazul în care deliberările Comitetului pentru comerț și dezvoltare se întemeiază pe documente justificative scrise, secretariatul Comitetului pentru comerț și dezvoltare le numerotează și le difuzează ca documente ale Comitetului pentru comerț și dezvoltare.

               Articolul 6

               Notificarea și ordinea de zi a reuniunilor

               1.Secretariatul informează părțile cu privire la convocarea unei reuniuni și solicită propuneri în ceea ce privește punctele de pe ordinea de zi nu mai târziu de 30 de zile înainte de reuniune. În cazul unei situații urgente și/sau în cazul unor circumstanțe neprevăzute care trebuie luate în considerare, reuniunea poate fi convocată într-un termen scurt.

               2.Secretariatul Comitetului pentru comerț și dezvoltare stabilește o ordine de zi provizorie pentru fiecare reuniune. Aceasta este transmisă de către secretariat președintelui și membrilor Comitetului pentru comerț și dezvoltare, cel târziu cu 14 zile înainte de începerea reuniunii.

               3.Ordinea de zi provizorie cuprinde punctele cu privire la care secretariatul Comitetului pentru comerț și dezvoltare a primit o cerere de înscriere pe ordinea de zi din partea uneia dintre părți.

               4.Comitetul pentru comerț și dezvoltare adoptă ordinea de zi la începutul fiecărei reuniuni. Pe ordinea de zi se pot înscrie și alte puncte pe lângă cele care figurează pe ordinea de zi provizorie, dacă părțile convin astfel.

               5.Președintele Comitetului pentru comerț și dezvoltare poate invita, cu acordul tuturor părților, experți care să participe la reuniunile acestuia, pentru a prezenta informații pe teme specifice.

               Articolul 7

               Raport de reuniune

               Cu excepția cazului în care părțile convin altfel, raportul fiecărei reuniuni este întocmit de secretariatul Comitetului pentru comerț și dezvoltare și adoptat la sfârșitul fiecărei reuniuni.

               Articolul 8

               Decizii și recomandări

               1.Astfel cum se prevede la articolul 103 alineatul (6) din acord, Comitetul pentru comerț și dezvoltare adoptă decizii sau recomandări prin consens în cazurile prevăzute în acord sau în cazul în care această competență i-a fost delegată de Consiliul mixt.

               2.În cazul în care Comitetul pentru comerț și dezvoltare este împuternicit în temeiul acordului să adopte decizii sau recomandări sau în cazul în care această competență i-a fost delegată de Consiliul mixt, astfel de acte poartă, în raportul de reuniune, titlul de „decizie” sau, respectiv, de „recomandare”. Secretariatul Comitetului pentru comerț și dezvoltare atribuie fiecărei decizii sau recomandări adoptate un număr de ordine, menționează data adoptării lor și oferă o descriere a obiectului acestora. Fiecare decizie sau recomandare prevede data intrării sale în vigoare.

               3.În cazul în care un stat parte la APE din SADC nu este prezent, deciziile și/sau recomandările reuniunii sunt comunicate de către secretariat membrului respectiv care nu a putut participa la reuniune. Statul parte la APE din SADC furnizează un răspuns în scris în termen de 10 zile calendaristice de la transmiterea deciziilor și/sau a recomandărilor, indicând deciziile și/sau recomandările cu care nu este de acord, inclusiv motivele aferente. În absența unui răspuns în scris, după cum se menționează anterior, în termen de 10 zile calendaristice, deciziile și/sau recomandările se consideră adoptate. În cazul în care statul parte la APE din SADC care nu a participat nu este de acord cu deciziile și/sau recomandările, se aplică procedura prevăzută la alineatul (4).

               4.Între reuniuni, Comitetul pentru comerț și dezvoltare poate adopta decizii și recomandări prin procedură scrisă sau prin mijloace electronice, în cazul în care ambele părți convin astfel. O procedură scrisă constă dintr-un schimb de note între reprezentanții părților.

               5.Deciziile și recomandările adoptate de Comitetul pentru comerț și dezvoltare se autentifică printr-un exemplar original semnat de un reprezentant al Uniunii Europene și de un reprezentant al statelor părți la APE din SADC.

               Articolul 9

               Acces public

               1.Reuniunile Comitetului pentru comerț și dezvoltare nu sunt publice, cu excepția cazului în care se decide altfel.

               2.Părțile pot decide să publice deciziile și recomandările Comitetului pentru comerț și dezvoltare.

               CAPITOLUL III

               DISPOZIȚII FINALE

               Articolul 10

               Cheltuieli

               1.Fiecare parte își asumă orice cheltuieli rezultate în urma participării la reuniunile Comitetului pentru comerț și dezvoltare, atât în ceea ce privește cheltuielile cu personalul, cheltuielile de deplasare și diurna, cât și cheltuielile poștale și de telecomunicații.

               2.Cheltuielile privind organizarea reuniunilor, prestarea de servicii de interpretare și reproducerea documentelor sunt suportate de partea care găzduiește reuniunea.

               Articolul 11

               Comitetele speciale și alte organisme

               1.Comitetul special pentru vămi și facilitarea comerțului, instituit în temeiul articolului 50 din acord, parteneriatul agricol, instituit în temeiul articolului 68 din acord și Comitetul special pentru indicații geografice și comerțul cu vinuri și băuturi spirtoase, instituit în temeiul articolului 13 din Protocolul 3 la acord, raportează Comitetului pentru comerț și dezvoltare.

               2.Astfel cum se prevede la articolul 50 alineatul (2) litera (f) din acord și, respectiv, la articolul 13 alineatul (5) din Protocolul 3 la acord, Comitetul special pentru vămi și facilitarea comerțului și Comitetul special pentru indicații geografice și comerțul cu vinuri și băuturi spirtoase își adoptă propriile regulamente de procedură.

               3.În conformitate cu articolul 68 alineatul (3) din acord, normele de funcționare a parteneriatului agricol se stabilesc de comun acord de către părțile care acționează în cadrul Comitetului pentru comerț și dezvoltare.

               4.În conformitate cu articolul 103 alineatul (3) din acord, Comitetul pentru comerț și dezvoltare poate institui orice grup tehnic special care să se ocupe de aspecte specifice care țin de competența acestuia.

               5.Comitetul pentru comerț și dezvoltare stabilește regulamentul de procedură pentru grupurile tehnice speciale. Comitetul pentru comerț și dezvoltare poate decide desființarea grupurilor tehnice speciale și poate defini sau modifica mandatul acestora.

               6.Grupurile tehnice speciale raportează Comitetului pentru comerț și dezvoltare după fiecare reuniune.

               Articolul 12

               Modificarea regulamentului de procedură

               Prezentul regulament de procedură poate fi modificat în scris printr-o decizie a Comitetului pentru comerț și dezvoltare, în conformitate cu articolul 8.